Приложение № 2.2

към чл. 35, ал. 1, т. 4, буква „б“

**ПРОЕКТ!**

**ОДОБРИЛ,**

**МИНИСТЪР НА ФИНАНСИТЕ:**

**ФИНАНСОВА ОБОСНОВКА**

**ОТНОСНО:** Проект на Решение на Министерския съвет за одобряване на проект на изменение на Оперативна програма „Транспорт и транспортна инфраструктура” 2014-2020 г., съфинансирана от Кохезионния фонд, Европейския фонд за регионално развитие и държавния бюджет.

**1. Мотиви и цел за внасяне за разглеждане в Министерския съвет на проекта на акт.**

**Цел**: Постигане на максимално усвояване на европейското съфинансиране по Оперативна програма „Транспорт и транспортна инфраструктура“ чрез прилагане на ставка на съфинансиране в размер на 100% спрямо декларираните разходи по приоритетни оси 1 „Развитие на железопътната инфраструктура по „основната” и „разширената” Трансевропейска транспортна мрежа”, 3 „Подобряване на интермодалността при превоза на пътници и товари и развитие на устойчив градски транспорт”, 4 „Иновации в управлението и услугите - внедряване на модернизирана инфраструктура за управление на трафика, подобряване на безопасността и сигурността на транспорта” и 5 „Техническа помощ“ на програмата, включени в заявленията за плащане за десета счетоводна година, започваща на 1 юли 2023 г. и приключваща на 30 юни 2024 г.

**Мотиви:**

Проектът на Решение на Министерски съвет се предлага във връзка с възможността, която предоставя разпоредбата на чл. 25а, параграф 1б от Регламент (ЕС) 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета*.*

Съгласно цитираната разпоредба, спрямо декларираните разходи по една или няколко приоритетни оси от програма, подкрепена от Европейския фонд за регионално развитие, Европейския социален фонд или Кохезионния фонд, включени в заявленията за плащане за десета счетоводна година, започваща на 1 юли 2023 г. и приключваща на 30 юни 2024 г., може да се приложи ставка на съфинансиране в размер на 100%. Съгласно параграф 6 на чл. 135 от Регламент (ЕС) 1303/2013, срокът за подаване на окончателното заявление за плащане за последната счетоводна година (10-та счетоводна година) е удължен до 31 юли 2025 г., съответно за разходи, заявени към ЕК след юли 2024 г., също ще се прилага 100% ставка на финансиране от фондовете на ЕС. Ставката се прилага за всички разходи по съответните приоритетни оси за цялата счетоводна година, без разграничение по времеви период или заявление за плащане.

Целта е бюджетите на държавите-членки да бъдат подпомогнати след кризите през последните години чрез подкрепа от европейските фондове, като не се променя финансовото разпределение на европейското съфинансиране по програмите.

Предвидена е също така дерогация от член 30, параграфи 1 и 2 и член 96, параграф 10 от Регламент (ЕС) № 1303/2013, съобразно която за прилагането на ставка на съфинансиране в размер на 100% не се изисква решение на Комисията за одобряване на изменение на програмата, като същевременно е въведено задължение за държавата член да нотифицира Европейската комисия относно променените финансови таблици, чрез които се заявява прилагане на възможността, въведена с чл. 25а, параграф 1б от Регламент (ЕС) 1303/2013, след одобрение от Комитета за наблюдение на програмата.

Нотификацията до Европейската комисия следва да бъде извършена чрез поставяне на отметки в колона „100% ставка на съфинансиране за 10-та счетоводна година“ на Таблица 18а „План за финансиране“ от образеца на оперативните програми по цел „Инвестиции за растеж и работни места“. Чрез поставяне на отметки в колоната държавата член заявява искане да прилага съгласно член 25а, параграф 1б от Регламент (ЕС) № 1303/2013 ставка на съфинансиране от 100% към разходите, декларирани в заявленията за плащане през 10-та счетоводна година за съответните приоритетни оси на оперативната програма. След подаване на нотификацията ЕК ще премине към служебно преизчисляване на дължимите суми за покриване на заявеното съфинансиране в размер на 100%.

Предвид актуалните данни за финансовото изпълнение на Оперативна програма „Транспорт и транспортна инфраструктура“ 2014-2020 г. и с оглед постигане на максимално оползотворяване на европейското съфинансиране по програмата, се предлага ставката на европейско съфинансиране в размер на 100% да бъде приложена към разходите, декларирани в заявленията за плащане през 10-та счетоводна година по приоритетни оси 1 „Развитие на железопътната инфраструктура по „основната” и „разширената” Трансевропейска транспортна мрежа”, 3 „Подобряване на интермодалността при превоза на пътници и товари и развитие на устойчив градски транспорт”, 4 „Иновации в управлението и услугите - внедряване на модернизирана инфраструктура за управление на трафика, подобряване на безопасността и сигурността на транспорта” и 5 „Техническа помощ“ на оперативната програма.

Не се предвиждат други изменения в останалите раздели на Оперативна програма „Транспорт и транспортна инфраструктура“ 2014-2020 г. Не се променя стратегията на програмата, не се създават нови приоритетни оси, не се включват нови категории бенефициенти, нови допустими мерки или дейности и/или нови индикатори за изпълнение и резултат. Не се изменят вече одобрените мерки, индикатори и бенефициенти.

Предложението за прилагане на ставка на съфинансиране в размер на 100% по Оперативна програма „Транспорт и транспортна инфраструктура“ е одобрено от Комитета за наблюдение на програмата чрез писмена процедура за вземане на решение, проведена в периода 18.09.2024 г. – 01.10.2024 г. и е съгласувано от Съвета за координация при управлението на средствата от Европейския съюз, в рамките на процедура, проведена в периода 09.10.2024 г. – 11.10.2024 г.

**2. Очаквани резултати от предлагането на проекта на акт.**

Приемането на акт на Министерския съвет за одобряване на проект на изменение на Оперативна програма „Транспорт и транспортна инфраструктура“ 2014-2020 г. ще допринесе за максимално оползотворяване на предоставеното финансиране от фондовете на ЕС по програмата. Ефектът от прилагането на 100% ставка на съфинансиране от ЕС по приоритетни оси 1, 3, 4 и 5 на програмата се изразява в очаквано увеличение на усвоените средства от ЕС в размер на 16,6 млн. лв.

**3.** **Мотивирана оценка за размера на необходимите допълнителни разходи/ трансфери/ други плащания, които се предлага да бъдат одобрени по бюджета на първостепенния разпоредител с бюджет или по сметка за средства от ЕС, за сметка на бюджети по държавния бюджет.**

Предложеният проект на Решение на Министерския съвет не води до въздействие върху държавния бюджет и във връзка с него не са необходими допълнителни разходи/ трансфери/ други плащания.

**ПРЕДЛОЖИЛ**

**МИНИСТЪР:**

**Красимира Стоянова**

*Министър на транспорта и съобщенията*

**Съгласувано с:**

**Иван Марков,** *главен секретар на МТС*

**Васил Невенов,** *директор на дирекция „Финанси“*

**Мартин Георгиев,** *директор на дирекция „Координация на програми и проекти“*

**Силвия Кузманова,** *началник на отдел „Финансово управление“, дирекция КПП*

**Ивета Колева,** *началник на отдел „Програмиране“, дирекция КПП*

**Ива Червенкова,** *държавен експерт в отдел „Програмиране“*